Die Haaie het ’n gevoelige terugslag beleef vir Saterdag se Super-stryd teen die Leeus op Kingspark in Durban.
Van der Walt, wat ewe tuis is op agtsteman as langs die kant van die skrum, het die besering opgedoen in die nederlaag teen die Crusaders twee weke gelede.
Hoewel hy met sy duim in die lug kon wys toe hy met ’n gholfkarretjie van die veld geneem is, is die besering sodanig dat hy nie teen die Leeus kan speel nie.
Die Haaie sal sy vurigheid mis, want hy was in die gelykop-uitslag teen die Bulle in Pretoria die Speler van die Wedstryd.
Robert du Preez, die pa van die tweeling-losvoorspelers, Daniel en Jean-Luc, asook die hulpafrigter van die Haaie, het Maandag gesê hy verwag ’n intense tweestryd.
“Daar is geweldig baie op die spel. Nie net word daar gestoei om die boonste plek in ons groep nie, maar ’n sege sal belangrik vir ons selfvertroue wees voordat ons na Nieu-Seelandse vertrek.
“Ons het drie baie moeilike wedstryde in Nieu-Seeland teen die Blues, Chiefs en Highlanders. Daarom moet ons onsself ’n hupstoot gee deur die Leeus te klop,” sê Du Preez.